text: Uvejr rammer i dag - risiko for skybrud
  03 august 2017 kl. 05.48
  Årets danske 'sommervejr' er ikke færdigt. Torden og skybrud risikerer at ramme østlige dele af Jylland senere i dag. 
  Regn, regn og atter regn - og nu endnu mere regn. Vi kan godt forberede os på regn, torden og risiko for skybrud torsdag. 
  Juli blev en kold og våd måned, og nu tyder det på, at august heller ikke bliver måneden, hvor den danske sommer brager igennem. Nu er der nemlig varsel om skybrud, skriver TV2 Vejret og DMI. 
  I løbet af i nat har et regnområde bevæget sig ind over Danmark, og i løbet af eftermiddagen vil en koldfront nærme sig fra vest, og det kan resultere i kraftige byger.
  I følge TV2 Vejret kan disse byger blive så kraftige, at der kan blive tale om skybrud.
  TV2 Vejret skriver, at det første område, der står for skud, er de sydlige og østlige dele af Jylland samt Fyn. Her er det især i perioden mellem klokken 12 og 16, at man vil opleve forøget risiko for skybrud. Herefter bevæger det dårlige vejr sig mod nordøst.
  